ΑΠΟΦΑΣΗ ΤΗΣ ΕΠΙΤΡΟΠΗΣ της 29ης Μαΐου 1996 σχετικά με χορήγηση κρατικής ενίσχυσης στην ελληνική χαλυβουργική επιχείρηση «Χαλυβουργία Θεσσαλίας ΑΕ»

(Το κείμενο στην ελληνική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (96/573/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 4 στοιχείο γ),

την απόφαση αριθ. 3855/91/ΕΚΑΧ της Επιτροπής, της 27ης Νοεμβρίου 1991, που θεσπίζει κοινοτικούς κανόνες για τις ενισχύσεις προς τη βιομηχανία σιδήρου και χάλυβα (1), και ιδίως το άρθρο 1 παράγραφος 1 και το άρθρο 6,

Αφού έταξε προθεσμία στα ενδιαφερόμενα μέρη να υποβάλουν τις παρατηρήσεις τους, σύμφωνα με το άρθρο 6 παράγραφος 4 της προαναφερθείσας απόφασης,

Εκτιμώντας τα εξής:

Ι

Με επιστολή της 10ης Φεβρουαρίου 1995, η οποία κατεχωρήθη στις 15 Φεβρουαρίου 1995, η Μόνιμη Αντιπροσωπεία της Ελλάδας στην Ευρωπαϊκή Ένωση κοινοποίησε στην Επιτροπή την επενδυτική ενίσχυση για τον εκσυγχρονισμό της υφιστάμενης μονάδας παραγωγής ράβδων οπλισμού σκυροδέρματος της χαλυβουργικής επιχείρησης «Χαλυβουργία Θεσσαλίας ΑΕ», βάσει του νόμου 1892/90.

Στις 24 Μαΐου 1995 η Επιτροπή αποφάσισε να κινήσει τη διαδικασία που προβλέπεται στο άρθρο 6 παράγραφος 4 της απόφασης αριθ. 3855/91/ΕΚΑΧ (κώδικας ενισχύσεων στη βιομηχανία σιδήρου και χάλυβα) σχετικά με την προαναφερθείσα ενίσχυση και ενημέρωσε σχετικά την ελληνική κυβέρνηση με επιστολή της 8ης Ιουνίου 1995 (2).

Η Επιτροπή θεώρησε ότι η ενίσχυση ενέπιπτε στις διατάξεις του άρθρου 5 της απόφασης αριθ. 3855/91/ΕΚΑΧ και οι ενισχύσεις που εμπίπτουν στις διατάξεις του άρθρου αυτού έπρεπε να έχουν κοινοποιηθεί το αργότερο μέχρι τις 30 Ιουνίου 1994, σύμφωνα με το άρθρο 6 παράγραφος 1 της προαναφερθείσας απόφασης και θα μπορούσαν να θεωρηθούν συμβιβάσιμες με την κοινή αγορά μόνον έως τις 31 Δεκεμβρίου 1994.

Α. Η ελληνική κυβέρνηση απάντησε με επιστολή της 4ης Ιουλίου 1995 ισχυριζόμενη, ιδίως, ότι:

1. Η διάρθρωση της ελληνικής χαλυβουργίας (επιχειρήσεις που παράγουν ένα μόνο προϊόν) δεν επέτρεψε στις επιχειρήσεις να κάνουν χρήση των ειδικών μέτρων αναδιάρθρωσης της κοινοτικής χαλυβουργίας.

2. Για τους ίδιους λόγους, δεν υπήρχε δυνατότητα μείωσης της παραγωγικής ικανότητας της εν λόγω εταιρείας, πράγμα που θα ισοδυναμούσε με κλείσιμο των εγκαταστάσεων.

3. Η «Χαλυβουργία Θεσσαλίας» υπέβαλε την αίτησή της προς τις ελληνικές αρχές εγκαίρως, δηλαδή στις 31 Μαΐου 1994.

4. Προτάθηκε ενίσχυση ύψους περίπου 320 000 Ecu, που αποτελεί ασήμαντο ποσό συγκρινόμενο με τη χορήγηση ενισχύσεων προς χαλυβουργίες άλλων κρατών μελών, είτε με βάση το άρθρο 5 της απόφασης αριθ. 3855/91/ΕΚΑΧ είτε το άρθρο 95 της συνθήκης ΕΚΑΧ. Λόγω του μεγέθους της προταθείσας ενίσχυσης, θεωρείται ότι η εν λόγω ενίσχυση δεν παραβιάζει τις αρχές του ανταγωνισμού ούτε αλλοιώνει τους όρους των συναλλαγών σε βαθμό αντίθετο με το κοινό συμφέρον.

5. Λόγω των υπαρχουσών διαδικασιών σε εθνικό επίπεδο, οι απαραίτητες πιστώσεις για την εν λόγω επένδυση εντάχθηκαν στον προϋπολογισμό του 1994.

Β. Υποβλήθηκαν στην Επιτροπή οι ακόλουθες παρατηρήσεις εκ μέρους ενδιαφερομένων τρίτων και άλλων κρατών μελών:

1. Στις 27 Νοεμβρίου 1995 κυβέρνηση κράτους μέλους παρετήρησε ότι το άρθρο 5 της απόφασης αριθ. 3855/91/ΕΚΑΧ επέτρεπε την έγκριση επενδυτικής ενίσχυσης για την Ελλάδα μόνο μέχρι τις 31 Δεκεμβρίου 1994 και ότι δεν θα μπορούσε να υποστηριχθεί επενδυτική ενίσχυση μετά την ημερομηνία αυτή.

2. Στις 28 Νοεμβρίου 1995 μόνιμη αντιπροσωπεία άλλου κράτους μέλους διατύπωσε σύμφωνο γνώμη για την κίνηση της διαδικασίας εφόσον οι ελληνικές αρχές δεν προέβησαν εγκαίρως σε κοινοποίηση.

3. Στις 24 Νοεμβρίου 1995 ένωση παραγωγών χάλυβα παρετήρησε ότι η αίτηση για τη χορήγηση περιφερειακής επενδυτικής ενίσχυσης υποβλήθηκε μετά την εκπνοή της προθεσμίας κατά τη διάρκεια της οποίας θα μπορούσε να επιτραπεί η χορήγηση της εν λόγω ενίσχυσης δυνάμει των διατάξεων του άρθρου 5 της απόφασης αριθ. 3855/91/ΕΚΑΧ και ότι η Επιτροπή δεν είχε πλέον την εξουσία να εγκρίνει την ενίσχυση.

Οι εν λόγω παρατηρήσεις διαβιβάστηκαν στις ελληνικές αρχές με επιστολή της 27ης Δεκεμβρίου 1995.

Με επιστολή της 23ης Ιανουαρίου 1996 οι ελληνικές αρχές υπέβαλαν παρατηρήσεις σχετικά, επαναλαμβάνοντας τα επιχειρήματα που διατύπωσαν στην επιστολή της 4ης Ιουλίου 1995.

ΙΙ

Η προς ενίσχυση επένδυση προορίζεται για τον εκσυχρονισμό της υφιστάμενης μονάδας παραγωγής ράβδων οπλισμού σκυροδέματος. Το προϊόν εμπίπτει στις διατάξεις της συνθήκης ΕΚΑΧ και κατά συνέπεια η ενίσχυση εμπίπτει στη γενική απαγόρευση κρατικών ενισχύσεων όπως ορίζεται στις διατάξεις του άρθρου 4 στοιχείο γ) της συνθήκης ΕΚΑΧ.

Πάντως, βάσει της απόφασης αριθ. 3855/91/ΕΚΑΧ ορισμένα μέτρα ενισχύσεων μπορούν να θεωρηθούν συμβιβάσιμα προς την κοινή αγορά χαλυβουργικών προϊόντων. Τα άρθρα 2, 3 και 4 της εν λόγω απόφασης δεν μπορούν να εφαρμοστούν εφόσον η ενίσχυση δεν προορίζεται για Ε& Α, προστασία του περιβάλλοντος ή κλείσιμο εγκαταστάσεων.

Όσον αφορά την παρούσα υπόθεση, τυγχάνει εφαρμογής το άρθρο 5 της απόφασης αριθ. 3855/91/ΕΚΑΧ το οποίο αναφέρει ότι μπορούν να θεωρηθούν συμβιβάσιμες με τη κοινή αγορά έως τις 31 Δεκεμβρίου 1994 οι περιφερειακές επενδυτικές ενισχύσεις που προβλέπονται από τα γενικά καθεστώτα ενισχύσεων, υπό τον όρο ότι η ενισχυόμενη επιχείρηση είναι εγκατεστημένη στην εδαφική επικράτεια της Ελλάδας και η ενισχυόμενη επένδυση δεν συνεπάγεται αύξηση της παραγωγικής ικανότητας.

Όσον αφορά την κατάσταση μέχρι τις 31 Δεκεμβρίου 1994, πρέπει να σημειωθεί ότι το άρθρο 6 παράγραφος 1 της απόφασης αριθ. 3855/91/ΕΚΑΧ προβλέπει ότι οι ενισχύσεις που αναφέρονται στο άρθρο 5 πρέπει να κοινοποιηθούν το αργότερο μέχρι τις 30 Ιουνίου 1994. Η προθεσμία αυτή ορίσθηκε ώστε να δοθεί στην Επιτροπή επαρκής χρόνος για να εκτιμήσει τα προταθέντα μέτρα ενίσχυσης πριν από τις 31 Δεκεμβρίου 1994. Η προθεσμία αυτή σαφώς δεν τηρήθηκε εφόσον η κοινοποίηση έφτασε στην Επιτροπή στις 15 Φεβρουαρίου 1995.

Το άρθρο 5 της απόφασης αριθ. 3855/91/ΕΚΑΧ ορίζει σαφώς ότι η Επιτροπή έχει την εξουσία και τη διακριτική ευχέρεια να κηρύξει συμβιβάσιμες με τη κοινή αγορά τις περιφερειακές επενδυτικές ενισχύσεις υπέρ της χαλυβουργίας μόνον έως τις 31 Δεκεμβρίου 1994 και εξ αυτού έπεται ότι δεν έχει την εξουσία να θεωρήσει συμβιβάσιμες τις εν λόγω ενισχύσεις μετά τις 31 Δεκεμβρίου 1994.

Από την 1η Ιανουαρίου 1995 η απόφαση αριθ. 3855/91/ΕΚΑΧ δεν προβλέπει πλέον τη δυνατότητα κήρυξης των περιφερειακών επενδυτικών ενισχύσεων υπέρ των χαλυβουργικών επιχειρήσεων στην Ελλάδα συμβιβάσιμων με τη κοινή αγορά χαλυβουργικών προϊόντων, διότι βάσει της διατύπωσης του άρθρου 5, που παρέχει τη νομική βάση για μια τέτοια απόφαση δεν προβλέπεται συμβιβάσιμο με τη κοινή αγορά μετά τις 31 Δεκεμβρίου 1994, ανεξαρτήτως του γεγονότος ότι η ενίσχυση θα μπορούσε να εγκριθεί, εάν είχε υποβληθεί εγκαίρως.

ΙΙΙ

Τα επιχειρήματα της ελληνική κυβέρνησης συνηγορούν υπέρ του να κηρυχθεί ενίσχυση συμβιβάσιμη με τη κοινή αγορά. Ωστόσο, ακόμη και αν τα επιχειρήματα θεωρηθούν αληθή, είναι αλυσιτελή και δεν επηρεάζουν το γεγονός ότι η συνθήκη ΕΚΑΧ και η απόφαση αριθ. 3855/91/ΕΚΑΧ δεν επιτρέπουν στην Επιτροπή να εκδώσει θετική απόφαση μετά τις 31 Δεκεμβρίου 1994.

Οι παρατηρήσεις που υποβλήθηκαν από άλλα κράτη μέλη και τρίτους ενδιαφερόμενους ενισχύουν την άποψη της Επιτροπής και κατά συνέπεια δεν τίθεται θέμα περαιτέρω συζητήσεως.

Εφόσον και το άρθρο 5 της απόφασης αριθ. 3855/91/ΕΚΑΧ αναφέρει ότι οι περιφερειακές επενδυτικές ενισχύσεις μπορούν να κηρυχθούν συμβιβάσιμες με τη κοινή αγορά από την Επιτροπή πριν από τις 31 Δεκεμβρίου 1994 και η Επιτροπή δεν ήταν σε θέση να λάβει απόφαση σχετικά με την κοινοποιηθείσα κρατική ενίσχυση πριν από την ημερομηνία αυτή, η εν λόγω ενίσχυση είναι ασυμβίβαστη με την κοινή αγορά σύμφωνα με το άρθρο 1 παράγραφος 1 της εν λόγω απόφασης και απαγορεύεται δυνάμει του άρθρου 4 στοιχείο γ) της συνθήκης ΕΚΑΧ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η οικονομική ενίσχυση την οποία προτίθεται να χορηγήσει το ελληνικό Δημόσιο στην εταιρεία «Χαλυβουργία Θεσσαλίας ΑΕ» βάσει του νόμου 1892/90 και η οποία κοινοποιήθηκε στην Επιτροπή στις 10 Φεβρουαρίου 1995, αποτελεί κρατική ενίσχυση η οποία απαγορεύεται δυνάμει των διατάξεων της συνθήκης ΕΚΑΧ και δεν επιτρέπεται βάσει της απόφασης αριθ. 3855/91/ΕΚΑΧ και κατά συνέπεια δεν πρέπει να χορηγηθεί.

Άρθρο 2

Η Ελλαδα ενημερώνει την Επιτροπή εντός δύο μηνών από την ημερομηνία κοινοποίησης της παρούσας απόφασης σχετικά με τα μέτρα που έλαβε για να συμμορφωθεί προς την παρούσα απόφαση.

Άρθρο 3

Η παρούσα απόφαση απευθύνεται στην Ελληνική Δημοκρατία.

Βρυξέλλες, 29 Μαΐου 1996.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 362 της 31. 12. 1991, σ. 57.

(2) ΕΕ αριθ. C 284 της 28. 10. 1995, σ. 13.